

 REPUBLIKA HRVATSKA

VARAŽDINSKA ŽUPANIJA

GRAD IVANEC

 GRADSKO VIJEĆE

Klasa: 023-05/13-01/03

Urbroj: 2186/012-02/05-13-2

Ivanec, 23. rujna 2013.

**Z A P I S N I K**

**od 23. rujna 2013. godine**

sastavljen na 3. sjednici Gradskog vijeća Grada Ivanca održanoj u Gradskoj vijećnici, Trg hrvatskih ivanovaca 9b.

Započeto u 18.00 sati.

Zapisnik vodi: Snježana Canjuga.

Nazočni su bili: Edo Rajh, Mladen Canjuga, Stjepan Držaić, Franjo Dukarić, Jasenka Friščić, Ljubica Friščić, Milena Golubić, Vladimir Lacković, Luka Lančić, Katica Levanić, Dragutin Lukavečki, Dražen Piskač, Ivan Sedlar, Goran Slavinec, Tibor Surjak, Nikolina Vlahek Canjuga, Mirko Žimbrek.

Osim vijećnika nazočni su bili: Milorad Batinić – gradonačelnik, Čedomir Bračko i Branko Putarek – zamjenici gradonačelnika, Marina Držaić, Maja Darabuš, Stanko Rožman, Ljiljana Risek – Upravni odjeli Grada Ivanca, Domagoj Sever, Daniel Vlaisavljević – vijećnici Županijske skupštine, Lana Labaš – Poslovna zona Ivanec d.o.o., Mladen Stanko – Ivkom d.d. Ivanec, Dragutin Vincek – Domaće mlijeko d.o.o. Varaždin, Suzana Divjak i Ružica Kraš – Dječji vrtić „Ivančice“ Ivanec, Marina Grudenić – Gradska knjižnica i čitaonica „Gustav Krklec“ Ivanec, Mario Kramar – Pučko otvoreno učilište „Đuro Arnold“ Ivanec, Andreja Loparić – VTV Varaždin, Tajana Daraboš – Radio Ivanec d.o.o., Sandra Županić – Varaždinski tjednik Varaždin, snimatelj VTV-a.

Sjednicu vodi Edo Rajh – predsjednik Gradskog vijeća.

Predsjednik konstatira da je nazočno svih 17 vijećnika pa će se donositi pravovaljane odluke.

Predsjednik Vijeća predlaže za sjednicu dnevni red primljen uz poziv, s obzirom da predlagatelj niti nazočni nemaju prijedloga za izmjenom ili dopunom istog.

Jednoglasno, sa 17 glasova „za“ usvojen je sljedeći

**D N E V N I R E D**

**Aktualni sat**

1. **Usvajanje Zapisnika s 2. sjednice Gradskog vijeća održane 18. srpnja 2013. godine**
2. **Godišnje izvješće trgovačkog društva Varkom d.d. Varaždin za razdoblje 1.1. – 31.12.2012. godine**
3. **Godišnje izvješće trgovačkog društva Ivkom d.d. Ivanec za razdoblje 1.1. – 31.12.2012. godine**
4. **Godišnje izvješće trgovačkog društva Domaće mlijeko d.o.o. za razdoblje 1.1. – 31.12.2012. godine**
5. **Godišnje izvješće trgovačkog društva Poslovna zona Ivanec d.o.o. za razdoblje 1.1. – 31.12.2012. godine**
6. **Godišnje izvješće Dječjeg vrtića „Ivančice“ Ivanec za pedagošku godinu 2012./2013.**
7. **Financijsko izvješće Dječjeg vrtića „Ivančice“ Ivanec za razdoblje 1.1.-30.06.2013. godine**
8. **Financijsko izvješće Gradske knjižnice i čitaonice „Gustav Krklec“ Ivanec za razdoblje 1.1.-30.06.2013. godine**
9. **Financijsko izvješće Pučkog otvorenog učilišta „Đuro Arnold“ Ivanec za razdoblje 1.1.-30.06.2013. godine**
10. **Polugodišnji izvještaj o izvršenju Proračuna Grada Ivanca za razdoblje 1.1.-30.06.2013. godine**
11. **Izvješće o korištenju sredstava proračunske zalihe za razdoblje 1.1.-30.06.2013. godine**
12. **Izvješće o radu gradonačelnika za razdoblje od 1. siječnja do 30. lipnja 2013. godine**
13. **Odluka o stavljanju van snage Odluke o potpisnicima financijsko-materijalne dokumentacije Grada Ivanca**
14. **Odluka o preuzimanju komunalne vodne građevine za javnu vodoopskrbu u naselju Prigorec**
15. **Odluka o imenovanju Zapovjedništva civilne zaštite Grada Ivanca**
16. **Izmjene i dopune Programa razvoja Zone malog poduzetništva Grada Ivanca**
17. **Natječaj za prodaju nekretnina u vlasništvu Grada Ivanca**
18. **Obavijest o danoj suglasnost na zaduženje Dječjem vrtiću „Ivančice“ Ivanec**
19. **Obavijest o imenovanju Upravnog vijeća Dječjeg vrtića „Ivančice“ Ivanec**
20. **Obavijest o imenovanju Upravnog vijeća Pučkog otvorenog učilišta „Đuro Arnold“ Ivanec**
21. **Obavijest o utvrđivanju prijedloga za članove Upravnog odbora Ivkom-a d.d. Ivanec**

**Aktualni sat**

Na aktualnom satu pitanja su postavili sljedeći vijećnici/e:

1. **Milena Golubić**: - Stanari Ulice Petra Preradovića u Ivancu pitaju da li postoji mogućnost smanjenja cijene komunalne naknade, odnosno uvrštenja te ulice u nižu zonu za obračun komunalne naknade, a iz razloga što u istoj nije uređena komunalna infrastruktura. Kakve su mogućnosti za modernizaciju Preradovićeve ulice, s obzirom da istu za promet koriste, kao prečicu do obilaznice, i stanari iz Šabanove i Gajeve ulice.

- U Ulici M. Maleza vikendom je u vremenu od 3,00 do 5,00 sati znatnije remećenje javnog reda i mira pa moli da se po tom problemu nešto poduzme.

1. **Goran Slavinec** pita kada će se asfaltirati nogostupi u Jerovcu Gornjem i Donjem.
2. **Dražen Piskač** postavlja pitanje kada će se vršiti odvoz krupnog otpada te na koji način.
3. **Mirko Žimbrek** pita koje je projekte i iz kojeg područja Grad Ivanec kandidirao prema predpristupnim i pristupnim fondovima Europske unije.
4. **Luka Lančić** pita u kojoj fazi je projekt gradnje Centra za kulturu.
5. **Vladimir Lacković** iznosi problematiku Mjesnog odbora Seljanec u svezi ruševnog mosta na ulazu u selo te javne rasvjete koja se gasi u 24 sata.
6. **Katica Levanić** pita kada će se pristupiti rekonstrukciji javne rasvjete u Vinogradskoj ulici s obzirom da zbog loše struje i pada napona nerijetko dolazi do kvarova kućanskih aparata.
7. **Tibor Surjak** postavlja pitanje hoće li se i Grad Ivanec uključiti u provedbu projekta energetske učinkovitosti, koji se odnosi na sufinanciranje gradnje novih fasada i zamjenu stare stolarije novom, energetski učinkovitom stolarijom.

Na pitanja vijećnika odgovorili su gradonačelnik Milorad Batinić, pročelnik Upravnog odjela za urbanizam, komunalne poslove i zaštitu okoliša Stanko Rožman te direktor tvrtke Ivkom d.d. Mladen Stanko.

1. Milorad Batinić: Stanarima Preradovićeve ulice bila je ponuđena mogućnost modernizacije u suradnji s Gradom, po modelu Stepinčeve ulice, odnosno 70% Grad, a 30% stanari. Međutim interes je bio premali i stanari nisu bili zainteresirani za tu opciju. Preradovićevu ulicu, kao i još neke druge projekte, spremamo za kandidiranje fondovima EU, a u međuvremenu istu nastojimo održavati na primjerenoj razini uređenosti kroz program održavanja.

Stanko Rožman: Na rješenja o komunalnoj naknadi uložene su žalbe stanara Preradovićeve ulice. Žalbe će rješavati drugostupanjsko tijelo u Varaždinu te će se postupiti sukladno rješenju. Apelira da se Ivanec promatra kao cjelina, a ne po ulicama.

Milorad Batinić: U svezi održavanja javnog reda i mira u Ulici Mirka Maleza uputiti će se dopis prema Policijskoj upravi da pojača nadzor.

1. Milorad Batinić: Modernizacija dionice u Jerovcu Donjem i Gornjem prema programu ŽUC-a u planu je 2014. i 2015. godine, a u istu će u svom dijelu pratiti i Grad Ivanec.
2. Mladen Stanko – direktor Ivkom d.d.: Krupni otad Ivkom će krajem listopada i početkom studenog odvoziti s područja cijele bivše općine Ivanec, a obavijest o terminima odvoza objaviti će putem medija i na svojoj web stranici.

Milorad Batinić: Sugerira da se odvoz krupnog otpada na području grada Ivanca dovrši do kraja listopada, odnosno prije Svih svetih te da se u suradnji s komunalnim odjelom po mjesnim odborima na oglasne ploče stavi obavijest.

1. Milorad Batinić: S obzirom da Grad Ivanec ima više od 10.000 stanovnika, a nema status brdsko-planinskog područja kao ni područja pod posebnom državnom skrbi nismo ispunjavali kriterije za kandidiranje kapitalnih komunalnih projekata. Ponuđeni su nam programi prekogranične suradnje i druženja KUD-ova, udruga, no s obzirom na troškove koje bi Grad imao, nismo bili zainteresirani.

Mladen Stanko izvješćuje nazočne da je Ivkom potpisao 700.000 eura vrijedan sporazum za izradu projekta aglomeracije, koja će se financirati iz europskog IPA programa. Izrada projekata uvjet je za povlačenje sredstava za gradnju sustava čija se vrijednost procjenjuje na 19 milijuna eura.

1. Milorad Batinić: Projekt Centra za kulturu nalazi se u fazi preprojektiranja, dijelom ciljano radi energetske učinkovitosti, a dijelom radi promjene lokacije jednog dijela budućeg Centra, kako bi se projekt izgradnje dijela Centra mogao aplicirati prema nadležnom Ministarstvu.
2. Stanko Rožman: Pokušati ćemo dogovoriti rješenje oko režima javne rasvjete u Seljancu, s obzirom da se trafostanica nalazi na području HEP-a Novi Marof. Što se tiče mosta u Seljancu, službe nisu od strane Mjesnog odbora Seljanec zaprimile nikakvu obavijest. Komunalne službe izaći će na teren te ispitati u kakvom je stanju most, kako bi se mogle poduzete daljnje aktivnosti.
3. Milorad Batinić: Upit mještana Vinogradske ulice uputiti ćemo HEP-u.
4. Milorad Batinić: Grad Ivanec nije se uključio u projekt energetske učinkovitosti iz razloga što se u proračunu ne mogu osigurati sredstva potrebna za sufinanciranje.

**TOČKA 1.**

**Usvajanje Zapisnika s 2. sjednice Gradskog vijeća održane**

**18. srpnja 2013. godine**

Zapisnik s 2. sjednice Gradskog vijeća održane 18. srpnja 2013. godine jednoglasno je, bez primjedaba, usvojen.

**TOČKA 2.**

**Godišnje izvješće trgovačkog društva Varkom d.d. Varaždin**

 **za razdoblje 1.1. – 31.12.2012. godine**

Bez rasprave, jednoglasno sa 17 glasova „za“ donijet je

**Z A K LJ U Č A K**

 Prihvaća se Godišnje izvješće trgovačkog društva Varkom d.d. Varaždin za razdoblje 1.1. – 31.12.2012. godine.

**TOČKA 3.**

**Godišnje izvješće trgovačkog društva Ivkom d.d. Ivanec**

**za razdoblje 1.1. – 31.12.2012. godine**

Na pitanje vijećnika Mirka Žimbreka o organizacijskoj strukturi Ivkom-a, direktor Ivkom-a Mladen Stanko te vijećnik Luka Lančić pojasnili su da Ivkom d.d. ima upravni odbor koji ima 7 članova i ima funkciju upravljanja i nadzora te izvršnog direktora koji provodi naputke koje dobiva od upravnog odbora.

S obzirom da se više nitko nije javio za raspravu, prišlo se glasovanju.

Jednoglasno, sa 17 glasova „za“ donijet je

**Z A K LJ U Č A K**

 Prihvaća se Godišnje izvješće trgovačkog društva Ivkom d.d. Ivanec za razdoblje 1.1. – 31.12.2012. godine.

**TOČKA 4.**

**Godišnje izvješće trgovačkog društva Domaće mlijeko d.o.o.**

**za razdoblje 1.1. – 31.12.2012. godine**

Uvodno obrazloženje podnio je v.d. direktor trgovačkog društva Domaće mlijeko d.o.o. Dragutin Vincek te istaknuo da bez obzira što je taj projekt bio proglašen najboljom socijalno-poduzetničkom idejom u Hrvatskoj, nitko dosad nije prepoznao njegovu važnost za ruralna područja. Bespovratna sredstva iz IPARD-a za taj projekt su nedostupna zbog sadašnje strukture vlasništva jer jedinice lokalne samouprave ne mogu imati više od 25% vlasništva, a sada Varaždinska županija ima 53,33%, Grad Ivanec 26,66%, po 6,67% imaju Grad Lepoglava te Općine Bednja i Klenovnik. Za ostvarivanje jamstva putem HAMAG-a potrebno je više od 51% udjela privatnih vlasnika. Na poziv upućen ispred tvrtke proizvođačima mlijeka da otkupe udjele, interes su iskazala samo tri proizvođača.

Milorad Batinić: Osnovna ideja projekta mini mljekare bila je da se spase mali proizvođači mlijeka na način da im Grad Ivanec i partneri stvore preduvjet za poslovanja, da se nakon toga vlasnički udjeli prepuste samim proizvođačima, odnosno da oni sami postanu i vlasnici mljekare. U 2007. godini bila su 32 zainteresirana da uđu u suvlasništvo, međutim država nije pokazala razumijevanje za isti, s obzirom da se taj projekt tada mogao puno lakše realizirati nego sada i kada se na svim razinama mogli iznaći novca za njegovo praćenje.

Mirko Žimbrek: Smatra da je osnivanje tvrtke Domaće mlijeko d.o.o. bila dobra zamisao, no poznavajući situaciju stočnog fonda na području bivše općine Ivanec, već je tada bilo vidljivo da se zbog lošeg stanja stočnog fonda neće moći osigurati dovoljne količine mlijeka. Razlog više tomu je i činjenica da u našoj županiji posluje Vindija.

Dragutin Vincek: Ne slaže se s navedenim jer smatra da bi se stavljanjem u pogon mini mljekare te osiguranja stalnog otkupa i redovitog plaćanja mlijeka velik broj OPG-a ponovno povećao broj stoke i obnovio mljekarsku proizvodnju. Također, navodi primjer OPG Bistrović iz Gornjeg Vrtna koje je u početku sagradilo malu mini mljekaru kapaciteta 1000 litara, dok je sada proizvodnja toliko napredovala da već zapošljava više radnika unatoč blizini Vindije.

Na upit vijećnika Tibora Surjaka o broju članova Uprave, ogovorio je Dragutin Vincek da su dva člana, i to predsjednik Uprave gosp. Batinić te gosp. Vincek v.d. direktor koji prima mjesečnu naknadu 2.000,00 kuna.

Vladimir Lacković: U ime oporbene stranke HDZ iznosi konstataciju da se ne slaže s izjavom da je isključivi krivac za propast tvrtke bivša vlast te pita zašto sadašnja vlast ne pokrene poslovanje ako se smatra da postoji perspektiva.

Više se nitko nije javio za raspravu pa se prišlo glasovanju.

S 11 glasova „za“ i 6 glasa „protiv“ donijet je

**Z A K LJ U Č A K**

 Prihvaća se Godišnje izvješće trgovačkog društva Domaće mlijeko d.o.o. Varaždin za razdoblje 1.1. – 31.12.2012. godine.

**TOČKA 5.**

**Godišnje izvješće trgovačkog društva Poslovna zona Ivanec d.o.o.**

**za razdoblje 1.1. – 31.12.2012. godine**

Vijećnik Mirko Žimbrek iznosi primjedbu u svezi financijskog gubitka od 258.000,00 kuna iskazanog u izvješćima Poslovne zone te je postavio pitanje opravdanosti postojanja Zone kao tvrtke, s obzirom na petogodišnje negativne poslovne rezultate. Ujedno je iznio zapažanje da je ostvareni gubitak u visini izdataka za zaposlene.

Također je, osvrnuvši se na pismeno izvješće, postavio pitanje opravdanosti korištenja olakšica i povlastica investitora tvrtke HEW Ivanec, s obzirom da se radi o tvrtki koja je preseljena u Poslovnu zonu, a ne novoosnovana.

Direktorica Poslovne zone Ivanec d.o.o., Lana Labaš, obrazlaže da gubitak koji tvrtka iskazuje nije posljedica direktne veze sa troškovima plaće zaposlenika, jer iako ti troškovi ulaze u ukupne rashode društva, glavninu rashoda čine financijski rashodi u visini kamata. S obzirom da se radi o zaposleniku koji radi na ugovor o radu i čije je primanje unaprijed utvrđeno sistematizacijom radnog mjesta, troškovi zaposlenika su zakonski utemeljeni tako dugo dok je ugovor o radu na snazi.

Pročelnica Upravnog odjela za opće poslove i društvene djelatnosti Marina Držaić, zamjenik gradonačelnika Branko Putarek te gradonačelnik Milorad Batinić informiraju vijećnike o povlasticama i uvjetima pod kojima ih investitori mogu koristiti, posebno se osvrnuvši na tvrtku HEW, koja je sklapanjem ugovora o komunalnom opremanju stekla ugovorno pravo na korištenje svih povlastica, bez obzira na prethodno poslovanje tvrtke na drugoj lokaciji, s obzirom da status novoosnovane tvrtke i greenfield investicije (potpuno novo ulaganje) nije uvjet za korištenje povlastica. Također su iznijeli razloge za postojanje i funkcioniranje tvrtke osvrnuvši se na osnovnu djelatnost tvrtke, a to je vođenje gospodarskih projekata za potrebe Grada.

Vladimir Lacković i Daniel Vlaisavljević ocjenjuju pozitivnim dolazak investitora u poslovnu zonu.

Više se nitko nije javio za raspravu pa se prišlo glasovanju.

S 15 glasova „za“ i 2 glasa „protiv“ donijet je

**Z A K LJ U Č A K**

 Prihvaća se Godišnje izvješće trgovačkog društva Poslovna zona Ivanec d.o.o. za razdoblje 1.1. – 31.12.2012. godine.

**TOČKA 6.**

**Godišnje izvješće Dječjeg vrtića „Ivančice“ Ivanec**

 **za pedagošku godinu 2012./2013.**

Bez rasprave, jednoglasno sa 17 glasova „za“ donijet je

**Z A K LJ U Č A K**

 Prihvaća se Godišnje izvješće Dječjeg vrtića „Ivančice“ Ivanec za pedagošku godinu 2012./2013.

**TOČKA 7.**

**Financijsko izvješće Dječjeg vrtića „Ivančice“ Ivanec**

**za razdoblje 1.1.-30.06.2013. godine**

Bez rasprave, jednoglasno sa 17 glasova „za“ donijet je

**Z A K LJ U Č A K**

 Prihvaća se Financijsko izvješće Dječjeg vrtića „Ivančice“ Ivanec za razdoblje 1.1. – 30.6.2013. godine.

**TOČKA 8.**

**Financijsko izvješće Gradske knjižnice i čitaonice „Gustav Krklec“ Ivanec**

 **za razdoblje 1.1.-30.06.2013. godine**

Bez rasprave, jednoglasno sa 17 glasova „za“ donijet je

**Z A K LJ U Č A K**

 Prihvaća se Financijsko izvješće Gradske knjižnice i čitaonice „Gustav Krklec“ Ivanec za razdoblje 1.1. – 30.6.2013. godine.

**TOČKA 9.**

**Financijsko izvješće Pučkog otvorenog učilišta „Đuro Arnold“ Ivanec**

 **za razdoblje 1.1.-30.06.2013. godine**

Bez rasprave, jednoglasno sa 17 glasova „za“ donijet je

**Z A K LJ U Č A K**

 Prihvaća se Financijsko izvješće Pučkog otvorenog učilišta „Đuro Arnold“ Ivanec za razdoblje 1.1. – 30.6.2013. godine.

**TOČKA 10**

**Polugodišnji izvještaj o izvršenju Proračuna Grada Ivanca**

**za razdoblje 1.1.-30.06.2013. godine**

Uvodno obrazloženje podnijela je Maja Darabuš – pročelnica Upravnog odjela za proračun, financije i gospodarstvo: Prihodi poslovanja Grada Ivanca, ostvareni u prvom polugodištu, iznose ukupno 10.250.650,12 kuna, što je 8,6% više nego u istom razdoblju 2012. godine te 35% u odnosu na godišnji plan. U izvještajnom razdoblju ostvareni su rashodi i izdaci u ukupnom iznosu od 11.716.750,86 kuna ili 40% u odnosu na godišnji plan. U ukupne rashodne i izdatke proračuna Grada Ivanca uključen je i manjak prihoda iz prethodne godine u iznosu od 1.018.147,95 kuna. U odnosu na isto razdoblje prethodne godine vidljiv je porast unutar skupine materijalnih rashoda, naknada građanima i kućanstvima, ostalih rashoda, rashoda za nabavu neproizvedene imovine, rashoda za nabavu neproizvodene imovine te izdataka za otplatu glavnice primljenih zajmova. Kod materijalnih rashoda najveći je rast na stavci usluga tekućeg i investicijskog održavanja, a razlog je izvršena usluga za održavanje prometnica i prometnih površina tijekom zimskih mjeseci, odnosno rashodi za zimsku službu. Rashodi za naknade građanima i kućanstvima u odnosu na prethodnu godinu bilježe rast, i to najvećim dijelom u podmirivanju troškova stanovanja korisnicima pomoći Centra za socijalnu skrb i korisnicima Programa socijalne skrbi grada Ivanca. Ostali rashodi ostvaruju povećanje u odnosu na prethodnu godinu u dijelu rashoda za troškove izborne promidžbe za održane lokalne izbore, i u dijelu rashoda za kapitalne pomoći, a isti se sastoje od rashoda za radove na sanaciji deponije komunalnog otpada i rashode za radove u Poslovnoj zoni Ivanec.

Vladimir Lacković ističe da vijećnici Hrvatske demokratske zajednice neće prihvatiti izvještaj o izvršenju Proračuna grada Ivanca za prvih šest mjeseci, s obzirom da su kod donošenja Proračuna smatrali da nije realan i objektivan. Pita zašto su očekivane državne potpore ostvarene samo 14% od plana. Za vrijeme HDZ-ovih vlada spočitavalo se da se zbog političkih razloga nema razumijevanja za potrebe Grada Ivanca, a sada je vidljivo da je to bio samo izgovor.

Maja Darabuš: U prvom dijelu godine kandidirani su programi te su u srpnju mjesecu stigli ugovori na potpisivanje od resornih ministarstava i fondova (Ministarstvo regionalnog razvoja i fondova EU, Ministarstvo graditeljstvo i prostornog uređenja, Ministarstvo znanosti i obrazovanja, Fond za zaštitu okoliša i energetsku učinkovitost). Prihode od istih moći ćemo iskazati u drugom polugodištu.

Više se nitko nije javio za raspravu pa se prišlo glasovanju.

S 13 glasova „za“ i 4 glasa „protiv“ donijet je Polugodišnji izvještaj o izvršenju Proračuna Grada Ivanca za razdoblje 1.1. – 30.6.2013. godine, KLASA: 400-04/13-01/09, URBROJ: 2186/012-04/16-13/1, koji je u prilogu ovog Zapisnika i njegov je sastavni dio.

**TOČKA 11.**

**Izvješće o korištenju sredstava proračunske zalihe**

**za razdoblje 1.1.-30.06.2013. godine**

Bez rasprave, jednoglasno sa 17 glasova „za“ donijet je

**Z A K LJ U Č A K**

 Prihvaća se Izvješće o korištenju sredstava proračunske zalihe za razdoblje od 1. siječnja do 30. lipnja 2013. godine.

**TOČKA 12.**

**Izvješće o radu gradonačelnika za razdoblje od**

**1. siječnja do 30. lipnja 2013. godine**

Bez rasprave, jednoglasno sa 17 glasova „za“ donijet je

**Z A K LJ U Č A K**

 Prihvaća se Izvješće o radu gradonačelnika za razdoblje od 1. siječnja do 30. lipnja 2013. godine.

**TOČKA 13.**

**Odluka o stavljanju van snage Odluke o potpisnicima financijsko-materijalne dokumentacije Grada Ivanca**

Bez rasprave, jednoglasno sa 17 glasova „za“ donijeta je

**ODLUKA**

**o stavljanju van snage Odluke o potpisnicima**

**financijsko-materijalne dokumentacije Grada Ivanca**

Članak 1.

 Odluka o potpisnicima financijsko-materijalne dokumentacije Grada Ivanca od 18. srpnja 2013. godine, KLASA: 430-01/13-01/03, URBROJ: 2186/012-04/16-13/1 stavlja se van snage.

Članak 2.

 Ova Odluka stupa na snagu osmoga dana od dana objave, a objaviti će se u Službenom vjesniku Varaždinske županije.

**TOČKA 14.**

**Odluka o preuzimanju komunalne vodne građevine**

**za javnu vodoopskrbu u naselju Prigorec**

Stanko Rožman izvješćuje da će ovom odlukom Grad Ivanec preuzeti vodovod u Prigorcu te će istom odlukom vodovod odmah biti prenesen u vlasništvo Ivkom-a kao distributera.Radi se o vodovodu starom 45 godina kojeg je sagradila bivša Mjesna zajednica Prigorec. Izvršena je procjena vrijednosti vodoopskrbnog sustava naselja Prigorec od strane ovlaštenog inženjera, iz koje proizlazi da trenutna vrijednost iznosi oko 280.000,00 kuna. Zbog dotrajalosti cijevi, čestih kvarova i gubitka vode mještani su imali velikih problema u opskrbi, a bilo je problema i zbog zdravstvene neispravnosti vode. Ivkom će još ove godine izvesti rekonstrukciju na vodovodu i priključcima te ih spojiti na novi cjevovod sagrađen ove godine zajedno s novim vodospremnikom i precrpnom stanicom, za čiju gradnju je 90% sredstava dobiveno od Hrvatskih voda, a ostatak je izdvojio Ivkom iz sredstava naknade za razvoj.

Milorad Batinić ističe da će se ovime Grad Ivanec svrstati među rijetke gradove u Hrvatskoj s potpuno riješenom vodoopskrbom u kojoj će svako kućanstvo imati priključak na mrežu ovlaštenog distributera.

Vladimir Lacković: S obzirom da je Zakonom ukinuta naknada za priključenje na vodovod, mještani Seljanca koji su prije nekoliko godina iz vlastitog vodovoda prešli na vodovod Varkom-a i tom prilikom morali ispoštovati zakonsku obavezu i platiti naknadu za priključenje, dovedeni su u neravnopravni položaj s mještanima kojima je odobreno obročno plaćanje i nisu do kraja platili cjelokupni iznos naknade kao i onim mještanima koji će se tek sada priključiti na vodovod.

Na pitanje vijećnika Mirka Žimreka da li na Ivkomovim vodovodnim priključcima dolazi do miješanja s vodom iz Varkomovog vodovoda, gradonačelnik Milorad Batinić odgovara da je isto tehnički neizvedivo.

Više se nitko nije javio za raspravu pa se prišlo glasovanju.

Jednoglasno, sa 17 glasova „za“ donijeta je

**ODLUKA**

**o preuzimanju komunalne vodne građevine**

Članak 1.

Komunalna vodna građevina za javnu vodoopskrbu u naselju Prigorec, izgrađena od strane bivše Mjesne zajednice Prigorec, preuzima se bez naknade u vlasništvo Grada Ivanca.

Članak 2.

Komunalna vodna građevina iz članka 1. ove Odluke, ovom Odlukom ujedno se prenosi u vlasništvo isporučitelja komunalne vodne usluge Ivkoma d.d. Ivanec.

Članak 3.

Vrijednost komunalne vodne građevine iz članka 1. ove Odluke, utvrđena je u visini 280.000,00 kn, prema procjeni Ureda ovlaštenog inženjera građevinarstva Premužić Blaženka.

Članak 4.

O prijenosu vlasništva građevine iz članka 1. ove Odluke, zaključiti će se sa Isporučiteljom vodne usluge iz članka 2. ove Odluke poseban sporazum.

**TOČKA 15.**

**Odluka o imenovanju Zapovjedništva civilne zaštite Grada Ivanca**

Bez rasprave, jednoglasno sa 17 glasova „za“ donijeta je

**O D L U K A**

**o imenovanju Zapovjedništva civilne zaštite Grada Ivanca**

**Članak 1.**

Za zapovijedanje snagama i sredstvima civilne zaštite u slučaju neposredne prijetnje, katastrofe i velike nesreće na području Grada, imenuje se Zapovjedništvo civilne zaštite Grada Ivanca.

**Članak 2.**

U Zapovjedništvo civilne zaštite Grada Ivanca imenuju se:

1. Zapovjednik Zapovjedništva – Stanko Rožman

2. Načelnik Zapovjedništva – Stjepan Vincek

3. Operativac Zapovjedništva – Zvonko Videc

4. Član za provođenje mjera sklanjanja – Stjepan Cerovčec

5. Član Zapovjedništva zaduženog za mjere evakuacije – Anđelko Posinjak

6. Članica Zapovjedništva za mjere zbrinjavanja – Marina Držaić

7. Član - Vladimir Lacković

8. Članica - Katica Levanić.

**Članak 3.**

Zapovjedništvo civilne zaštite Grada Ivanca poziva se i aktivira sulkladno Planu pozivanja i aktiviranja Zapovjedništva civilne zaštite Grada Ivanca (KLASA: 810-01/09-01/12, URBROJ: 2186/012-09-1 od 7. prosinca 2009. godine).

**Članak 4.**

Administrativno-tehničke poslove za potrebe Zapovjedništva civilne zaštite Grada Ivanca obavlja Grad Ivanec, Upravni odjel za opće poslove i društvene djelatnosti.

**Članak 5.**

Stupanjem na snagu ove Odluke prestaje važiti Rješenje o imenovanju članova Zapovjedništva civilne zaštite Grada Ivanca („Službeni vjesnik Varaždinske županije“ br. 37/09).

**Članak 6.**

Ova Odluka stupa na snagu danom donošenja, a objaviti će se u Službenom vjesniku Varaždinske županije.

**TOČKA 16.**

**Izmjene i dopune Programa razvoja**

**Zone malog poduzetništva Grada Ivanca**

Obrazloženje uz Izmjene i dopune Programa razvoja Zone malog poduzetništva podnijeli su Maja Darabuš, Milorad Batinić te Lana Labaš navodeći da se dosadašnjim Programom razvoja Zone malog poduzetništva Grada Ivanca između ostalog reguliraju obveze poduzetnika u Zoni, koji su s Gradom zaključili ugovor o komunalnom opremanju, te obveze iz istih ugovora ili nisu podmirili u novčanom smisli ili nisu započeli s izgradnjom građevina u ugovorenim rokovima pa shodno tome nisu iskoristili pogodnosti iz Programa. Imajući razumijevanja prema nastaloj situaciji u poduzetništvu i gospodarstvu općenito, nije se prilazilo mjerama naplate, raskidima ugovora i slično, a ovim predloženim izmjenama poduzetnicima su definirani novi rokovi za plaćanje, a isto tako i krajnji rokovi za korištenje pogodnosti iz Programa.

Bez rasprave, jednoglasno sa 17 glasova „za“ donijete su

Izmjene i dopune

Programa razvoja Zone malog poduzetništva

**Grada Ivanca**

I.

 U Programu razvoja Zone malog poduzetništva Grada Ivanca, KLASA: 311-01/02-01/5, URBROJ: 2186/012-02-2 od 9.5.2002. godine, Izmjene i dopune Programa razvoja zone malog poduzetništva, KLASA:311-01/02-01/5, URBROJ: 2186/012-04-2 od 2.9.2004., KLASA: 311-01/02-01/5, URBROJ: 2186/012-04-3 od 2.12.2004. godine, KLASA: 311-01/11-01/03, URBROJ: 2186/012-02/02-11-1 od 22.12.2011. godine u podnaslovu “Pogodnosti” , u točka 6. stavak 2. alineji 3, riječi : „naknade za priključenje na komunalnu infrastrukturu za opskrbu pitkom vodom i odvodnju otpadnih i oborinskih voda“ brišu se.

II.

Točka VI. stavak 4. i 5. mijenjaju se i glase:

„-Obveze iz zaključenih ugovora o reguliranju međusobnih odnosa glede financiranja komunalne infrastrukture kojima je ugovorena obveza da kupac na kupljenoj nekrenini izgradi građevinu, odnosno parcelu u pretežitom dijelu privede namjeni u roku od 2. godine od zaključenja ugovora, reguliraju se za poduzetnike koji nisu u ugovorenim rokovima građevinu izgradili odnosno parcelu u pretežitom dijelu priveli namjeni, na način:

* preuzete obveze po ugovorima o reguliranju međusobnih prava i obveza poduzetnici su obvezni platiti najkasnije do 30.studenog 2013. godine, a nakon proteka navedenog roka Grad Ivanec će vršiti naplatu sukladno odredbama zaključenog ugovora,
* poduzetnici koji su ugovore o reguliranju međusobnih prava i obveza zaključili s Gradom Ivancem 2012. i kasnije, imaju pravo podmirivati svoje obveze, kao i koristiti pogodnosti iz Programa sukladno zaključenim ugovorima,
* sa danom 1.siječnja 2015. godine za sve poduzetnike u Poslovnoj zoni Ivanec istok, osim poduzetnika iz prethodnog stavka, prestaju se primjenjivati sve pogodnosti iz Programa razvoja zone malog poduzetništva osim pogodnosti oslobođenja od plaćanja komunalnog doprinosa koja je trajna pogodnost za sve parcele za koje je sklopljen ugovor o reguliranju međusobnih prava i obveza sa Gradom Ivancem
* vlasnici parcela obuhvaćenih prostornim obuhvatom Poslovne zone Ivanec- istok, imaju mogućnost uključivanja u Program razvoja zaključno sa 31.12.2013. godine, a nakon navedenog roka, obveze prema gradu odnosno trgovačkim društvima koja gospodare komunalnom infrastrukturom podmiruju po redovnim cijenama,
* nakon proteka rokova iz ovih Izmjena i dopuna programa, obračun i naplata svih troškova komunalnog opremanja zemljišta vršiti će se po redovitim cijenama iz važećih odluka nadležnih tijela grada, odnosno trgovačkih društava koja gospodare komunalnom infrastrukturom.“

II.

 Ove izmjene i dopune unijeti će se u izvornike Programa iz točke I. ovih izmjena i dopuna Programa.

**TOČKA 17.**

**Natječaj za prodaju nekretnina u vlasništvu Grada Ivanca**

U uvodnom obrazloženju, koje je podnijela Marina Držaić – pročelnica Upravnog odjela za opće poslove i društvene djelatnosti, ističe da, s obzirom da se radi o nekretninama čija vrijednost prelazi iznos koji je određen Zakon o lokalnoj samoupravi gdje gradonačelnik može njome raspolagati, natječaj donosi Gradsko vijeće. Ovim prijedlogom utvrđuje se da bi se prodavale sljedeće nekretnine:

* kčbr. 942, k.o. Ivanec - bivše sajmište u Ivancu nasuprot Industrije mesa
* kčbr. 612, k.o. Ivanec – zgrada u Ulici M. Maleza 26,
* kčbr. 2267/3, k.o. Jerovec – kuća s okućnicom koja je u prešla u vlasništvo Grada Ivanca na temelju činjenice da su se nasljednici iza pok. Canjuga Josipa iz Bedenca odrekli nasljedstva i imovina prelazi u vlasništvo Grada. Ista je opterećena značajnim kreditima kod ZABE i VABE, a procijenjena vrijednost nekretnine prema vještačkom nalazu eventualno bi pokrila dugove iza pok. Canjuga Josipa.
* trosobni stan u Ulici L. Šabana 5 – u kojem je do prije dva mjeseca bila smještena obitelj Peček kao socijalna kategorija, a s obzirom na pritužbe stanara bili smo prisiljeni iseliti ih.

Bez rasprave, jednoglasno sa 17 glasova „za“ utvrđen je tekst

**N A T J E Č A J A**

**za prodaju nekretnina u vlasništvu Grada Ivanca**

1. Natječaj će se provesti pisanim javnim nadmetanjem – javno prikupljanje ponuda u kojoj natjecatelji predaju pisane ponude u zatvorenim omotnicama.
2. Predmet natječaja je prodaja slijedećih nekretnina:
3. Nekretnina označena kao:

- k.č.br. 942 katastarske općine Ivanec, upisana u z.k.ul. br. 8878 za katastarsku općinu Ivanec , u naravi poslovna zgrada i gospodarsko dvorište, ukupne površine 5.782,00 m²

 **Početna cijena za poslovnu zgradu i gospodarsko dvorište:** 506.139,99 kuna

 Namjena nekretnine: Mješovita namjena

1. Nekretnina označena kao:

- k.č.br. 612 katastarske općine Ivanec, upisana u z.k.ul. br. 5886 za katastarsku općinu Ivanec, u naravi zgrada br. 26 i gospodarska zgrada te dvorište, ukupne površine 927,00 m²

 **Početna cijena za stambenu i gospodarsku zgradu te pripadajuće zemljište**

 **(revizija):** 421.018,32 kuna

 Namjena nekretnine: Mješovita namjena

*Ostali podaci o nekretnini: Na zemljištu se nalazi zgrada koja je vrijedna povijesna graditeljska struktura sa određenim mjerama zaštite određenih Konzervatorskom studijom za Urbanistički plan uređenja Ivanca*

1. Nekretnina označena kao:

- k.č.br. 2267/3 katastarske općine Jerovec, u naravi kuća i gospodarska zgrada, dvor i oranica, ukupne površine 1.859,00 m²

 **Početna cijena za kuću i gospodarsku zgradu te pripadajuće zemljište:**

95.220,49 kuna

1. Nekretnina:

- jedan trosoban stan u stambeno-poslovnoj zgradi u Ulici Ak. Ladislava Šabana 5, Ivanec, sagrađene na k.č.br. 582 katastarske općine Ivanec, etaža 4 – sastojeći se od tri sobe, kuhinje, kupaonice, wc-a, hodnika i balkona u površini od 69,78 m² te podrumske prostorije.

 **Početna cijena za stan u stambeno-poslovnoj zgradi:** 426.852,68 kuna

1. Pravo sudjelovanja u natječaju imaju sve fizičke i pravne osobe (u daljnjem tekstu: natjecatelj), a koje prema propisima Republike Hrvatske mogu stjecati vlasništvo nekretnina na području Republike Hrvatske.
2. Natjecatelj ima pravo sudjelovanja u natječaju ako na ime jamčevine u iznosu od 10% od početne cijene nekretnine priloži dokaz o uplati u korist žiro-računa Grada Ivanca, otvoren kod Vaba d.d. Banke Varaždin, HR8124890041815600004, Proračun Grada Ivanca – poziv na broj odobrenja:

HR 68 7757-OIB fizičke ili pravne osobe.

1. Natjecatelji mogu razgledati lokacije u roku za podnošenje ponuda, u protivnom će se smatrati da su upoznati s izgledom parcele, odnosno građevine, njenim pravnim statusom i namjenom. Za sve obavijesti obratiti se na tel.: 042 / 404 – 883.
2. Pisana ponuda mora sadržavati:
* ime, prezime i adresu ponuđača / tvrtku s adresom i naznakom odgovorne osobe
* presliku osobne iskaznice za fizičke osobe / presliku rješenja o upisu u sudski registar ili izvoda iz sudskog registra za pravne osobe (ne starije od 6 mjeseci) te podatak o osobnom identifikacijskom broju - OIB
* iznos ponuđene cijene s naznakom nekretnine iz točke 2. ovog Natječaja
* dokaz o uplati jamčevine
1. Rok za podnošenje pisanih ponuda 09.10.2013. do 14,00 sati. Ponude pristigle nakon roka neće se razmatrati i neotvorene će se vratiti ponuditelju.
2. Pisane ponude se dostavljaju na adresu: GRAD IVANEC, TRG HRVATSKIH IVANOVACA 9B, 42240 IVANEC, s naznakom „PONUDA ZA NATJEČAJ – NE OTVARAJ“, s naznakom ponuditelja na poleđini omotnice.

Ponude se mogu predati osobno, neposredno putem pisarnice Grada Ivanca, koja se nalazi na istoj adresi, prizemlje, i preporučeno putem pošte.

1. Nepravovremene i nepotpune ponude neće se razmatrati.
2. Kriterij za odabir: - najviša ponuđena cijena.
3. Pristigle ponude će biti otvorene dana 09.10. 2013. godine, u 14,00 sati, u Gradskoj vijećnici Grada Ivanca, Trg hrvatskih ivanovaca 9b, 42240 Ivanec, od strane Povjerenstva za raspolaganje nekretninama, a o čemu se sastavlja zapisnik.

Zapisnik o otvaranju ponuda dostavlja se sudionicima natječaja na njihov zahtjev.

1. Otvaranju ponuda imaju pravo biti nazočni natjecatelji, odnosno njihovi ovlašteni predstavnici.
2. Natjecatelju koji ne uspije u postupku natječaja, uplaćena jamčevina se vraća u roku 8 dana od dana okončanja postupka natječaja.
3. Natjecatelj koji uspije u natječaju i naknadno odustane od zaključenja ugovora, nema pravo na povrat uplaćene jamčevine.
4. Natjecatelju koji uspije u natječaju, jamčevina se uračunava u ponuđenu cijenu te se obvezuje platiti postignutu kupoprodajnu cijenu u roku 30 dana od dana zaključenja ugovora, nakon čega ispunjava uvjet za uknjižbu prava vlasništva u zemljišnim knjigama.

**TOČKA 18.**

**Obavijest o danoj suglasnost na zaduženje**

**Dječjem vrtiću „Ivančice“ Ivanec**

Gradsko vijeće primilo je na znanje informaciju o danoj suglasnosti Dječjem vrtiću „Ivančice“ Ivanec na kratkoročno zaduženje putem Cash poola VABA d.d. Banka Varaždin u iznosu od 150.000,00 kuna, bez potrebe izglasavanja i donošenja zaključka.

**TOČKA 19.**

**Obavijest o imenovanju Upravnog vijeća**

**Dječjeg vrtića „Ivančice“ Ivanec**

Gradsko vijeće primilo je na znanje informaciju o imenovanju Danice Prašnjak iz Margečan, Breznica 2, Katice Levanić iz Ivanca, Frankopanska 60 i Vlade Kuštera iz Ivanca, Rudolfa Rajtera 220, u Upravno vijeće Dječjeg vrtića „Ivančice“ Ivanec, bez potrebe izglasavanja i donošenja zaključka.

**TOČKA 20.**

**Obavijest o imenovanju Upravnog vijeća**

 **Pučkog otvorenog učilišta „Đuro Arnold“ Ivanec**

Gradsko vijeće primilo je na znanje informaciju o imenovanju Valentine Posavec-Kovač iz Ivanečkog Vrhovca 8c i Domagoja Severa iz Ivanca, Ulica akademika Ladislava Šabana 1, u Upravno vijeće Pučkog otvorenog učilišta „Đuro Arnold“ Ivanec, bez potrebe izglasavanja i donošenja zaključka.

**TOČKA 21.**

**Obavijest o utvrđivanju prijedloga za članove**

**Upravnog odbora Ivkom-a d.d. Ivanec**

Gradsko vijeće primilo je na znanje informaciju da su ispred Grada Ivanca za članove Upravnog odbora Ivkom-a d.d. Ivanec predloženi: Klaudija Brezovec, Ivanec, I. G. Kovačića 69, Zdravko Križek, Kaniža 23a, Stjepan Kozina, Ivanec, I.G. Kovačića 9, Luka Lančić, Ivanec, Metoda Hrga 7, bez potrebe izglasavanja i donošenja zaključka.

Sve točke dnevnog reda su obrađene i predsjednik zaključuje s radom sjednice.

Dovršeno u 20,15 sati.

ZAPISNIK IZRADILA: PREDSJEDNIK GRADSKOG

Snježana Canjuga VIJEĆA GRADA IVANCA:

 Edo Rajh, dipl.oec.